CELEX: 32016R2072
Language: lt
Date: 2016-09-22 00:00:00
Title: 2016 m. rugsėjo 22 d. Komisijos deleguotasis reglamentas (ES) 2016/2072 dėl tikrinimo veiklos ir tikrintojų akreditavimo pagal Europos Parlamento ir Tarybos reglamentą (ES) 2015/757 dėl jūrų transporto išmetamo anglies dioksido kiekio stebėsenos, ataskaitų teikimo ir tikrinimo (Tekstas svarbus EEE )

26.11.2016   
            
            
               LT
            
            
               Europos Sąjungos oficialusis leidinys
            
            
               L 320/5
            
         KOMISIJOS DELEGUOTASIS REGLAMENTAS (ES) 2016/2072
   2016 m. rugsėjo 22 d.
   dėl tikrinimo veiklos ir tikrintojų akreditavimo pagal Europos Parlamento ir Tarybos reglamentą (ES) 2015/757 dėl jūrų transporto išmetamo anglies dioksido kiekio stebėsenos, ataskaitų teikimo ir tikrinimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2015 m. balandžio 29 d. Europos Parlamento ir Tarybos reglamentą (ES) 2015/757 dėl jūrų transporto išmetamo anglies dioksido kiekio stebėsenos, ataskaitų teikimo ir tikrinimo, kuriuo iš dalies keičiama Direktyva 2009/16/EB (1), ypač į jo 15 straipsnio 5 dalį ir 16 straipsnio 3 dalį,
   kadangi:
   
               (1)
            
            
               Reglamento (ES) 2015/757 15 straipsnio 5 dalyje ir 16 straipsnio 3 dalyje atitinkamai numatyta, kad Komisija priims deleguotuosius aktus, kuriais bus nustatytos išsamesnės taisyklės dėl tikrinimo veiklos ir tikrintojų akreditavimo būdų. Atsižvelgiant į tai, kad tokia veikla ir būdai yra iš esmės susiję, šis reglamentas grindžiamas šiais abiem teisiniais pagrindais;
            
         
               (2)
            
            
               kad būtų galima įgyvendinti Reglamento (ES) 2015/757 15 straipsnio 5 dalį, turi būti sukurta visapusė taisyklių sistema, kuria būtų užtikrinama, kad pagal tą reglamentą parengti stebėsenos planai ir išmetamųjų teršalų kiekio ataskaitos būtų vienodai tikrinamos tikrintojų, turinčių techninę kompetenciją nepriklausomai ir nešališkai atlikti jiems patikėtas užduotis;
            
         
               (3)
            
            
               įgyvendinant Reglamento (ES) 2015/757 16 straipsnio 3 dalį būtina užtikrinti išsamios Europos Parlamento ir Tarybos reglamentu (EB) Nr. 765/2008 (2) nustatytos akreditavimo sistemos ir sava specifika pasižyminčios tikrinimo ir akreditavimo veiklos, susijusios su laivybos sektoriuje išmetamu CO2 kiekiu, sinergiją. Pagal Reglamento (ES) 2015/757 16 straipsnio 2 dalį Reglamentas (EB) Nr. 765/2008 taikytinas tiems tikrintojų akreditavimo aspektams, kurie nereglamentuoti Reglamentu (ES) 2015/757;
            
         
               (4)
            
            
               siekiant užtikrinti, kad ataskaitų duomenys būtų pagrįsti ir patikimi, būtina užtikrinti, kad patikrą atliktų nepriklausomi ir kompetentingi tikrintojai. Tikrinimo ir akreditavimo sistema turėtų be reikalo nesidubliuoti su kitomis Sąjungos teisės priemonėmis nustatytomis procedūromis ir organizacijomis, nes tai padidintų valstybių narių ar ekonominės veiklos vykdytojų naštą. Todėl derėtų pasinaudoti Europos standartizacijos komiteto darniųjų standartų, kuriuos jis priėmė įgaliotas Komisijos pagal Europos Parlamento ir Tarybos direktyvą 98/34/EB (3) (pvz., kuriais nustatomi akredituojant arba kitaip pripažįstant taikytini reikalavimai šiltnamio efektą sukeliančių dujų kiekio patvirtinimo ir tikrinimo institucijoms arba kuriais nustatomi atitikties vertinimo įstaigas akredituojančioms akreditavimo įstaigoms taikytini bendrieji reikalavimai ir kurių nuorodos paskelbtos Europos Sąjungos oficialiajame leidinyje), taip pat Europos akreditavimo organizacijos parengto dokumento Nr. EA-6/03 ir kitų techninių dokumentų, geriausia taikymo patirtimi;
            
         
               (5)
            
            
               darniosiose stebėsenos planų vertinimo, išmetamųjų teršalų kiekio ataskaitų tikrinimo ir atitikties patvirtinimo dokumentų išdavimo taisyklėse turėtų būti aiškiai apibrėžta tikrintojų atsakomybė ir veikla;
            
         
               (6)
            
            
               kad galėtų padaryti išvadą, ar stebėsenos planas atitinka Reglamentą (ES) 2015/757, jį vertindami tikrintojai turėtų atlikti keletą veiksmų, kuriais įvertintų, ar atitinkamos bendrovės pateikta informacija yra išsami, svarbi ir atitinka laivo stebėsenos ir ataskaitų teikimo procesą;
            
         
               (7)
            
            
               pagal Komisijos įgyvendinimo reglamentą (ES) 2016/1927 (4) teikdamos laivo stebėsenos planą bendrovės gali daryti nuorodą į informaciją apie laive taikomas procedūras ir kontrolės priemones, nustatytas darniuosiuose kokybės, aplinkos ir energijos vadybos standartuose (pvz., EN ISO 9001:2015, EN ISO 14001:2015, EN ISO 50001:2011) arba taikomas pagal Tarptautinį saugos valdymo (ISM) kodeksą (5) arba Laivų energijos vartojimo efektyvumo valdymo planą (SEEMP) (6). Siekiant užtikrinti, kad tikrintojai galėtų dirbti kuo efektyviau, jie turėtų galėti atsižvelgti į juos tiek, kiek svarbu vykdant stebėseną ir teikiant duomenis pagal Reglamentą (ES) 2015/757 [ir šį reglamentą];
            
         
               (8)
            
            
               visais tikrinimo proceso aspektais, visų pirma, vertinant stebėsenos planą, atliekant rizikos vertinimą ir tikrinant išmetamųjų teršalų kiekio ataskaitą, itin svarbu, kad bendrovės ir tikrintojai pateiktų vieni kitiems dokumentus ir keistųsi svarbia informacija. Būtina nustatyti suderintus reikalavimus, kurių turi būti laikomasi teikiant informaciją ir dokumentus tikrintojui prieš jam pradedant tikrinimo veiklą ir vėlesniuose patikros etapuose;
            
         
               (9)
            
            
               tikrindamas išmetamųjų teršalų kiekio ataskaitą, tikrintojas turėtų taikyti rizika grindžiamą metodą, kaip numatyta Reglamento (ES) 2015/757 15 straipsnio 1, 2 ir 3 dalyse. Tikrinant labai svarbu išanalizuoti ataskaitoje pateiktų duomenų jautrumą netikslumams, kurie galėtų būti esminiai – tai lemia, kaip tikrintojas turėtų atlikti savo darbą;
            
         
               (10)
            
            
               visos išmetamųjų teršalų kiekio ataskaitų tikrinimo proceso dalys, įskaitant apsilankymus vietoje, yra glaudžiai susijusios su netikslumų rizikos vertinimo rezultatais. Kad išpildytų patikimo patvirtinimo reikalavimus, tikrintojas turėtų privalėti vieną ar daugiau tikrinimo veiksmų pakoreguoti atsižvelgdamas į tikrinant nustatytus faktus ir gautą informaciją;
            
         
               (11)
            
            
               siekiant užtikrinti, kad stebėsenos duomenys būtų nuoseklūs ir palyginami su kitų laikotarpių duomenimis pagal Reglamento (ES) 2015/757 4 straipsnio 3 dalį, tikrintojas, vertindamas laivo išmetamųjų teršalų kiekio ataskaitą, kaip atskaitos tašku turėtų remtis stebėsenos planu, kuris buvo įvertintas kaip tinkamas. Tikrintojas turėtų įvertinti, ar šis planas ir reikiamos procedūros tinkamai įgyvendinti. Jis informuoja bendrovę apie visus nustatytus neatitikimus ar netikslumus. Tikrintojas patikros ataskaitoje nurodo neištaisytus netikslumus ar neatitikimus, dėl kurių susidaro esminės klaidos, ir konstatuoja, kad išmetamųjų teršalų kiekio ataskaita neatitinka Reglamento (ES) 2015/757 ir šio reglamento;
            
         
               (12)
            
            
               visi išmetamųjų teršalų kiekio ataskaitos tikrinimo proceso veiksmai yra susiję tarpusavyje; pabaigoje išduodama patikros ataskaita, kurioje pateikiama išvada apie tikrinimo rezultatą. Patikinimo lygis turėtų priklausyti nuo patikros metu atliktų patikros veiksmų nuodugnumo ir išsamumo bei nuo patikros išvados formuluotės. Jei tikrinimo veiklai ir patikros ataskaitoms būtų taikomi suderinti reikalavimai, būtų užtikrinta, kad visi tikrintojai taikytų tuos pačius standartus;
            
         
               (13)
            
            
               tikrinimo veiklą, įskaitant stebėsenos planų vertinimą ir išmetamųjų teršalų kiekio ataskaitų tikrinimą, turėtų vykdyti kompetentingi tikrintojai ir darbuotojai. Siekiant užtikrinti, kad darbuotojai būtų kompetentingi atlikti jiems patikėtas užduotis, tikrintojai turėtų sukurti ir nuolat tobulinti vidinius procesus. Kriterijai, skirti nustatyti, ar tikrintojas yra kompetentingas, turėtų būti vienodi visose valstybėse narėse ir turėtų būti patikrinami, objektyvūs bei skaidrūs;
            
         
               (14)
            
            
               siekiant skatinti aukštą tikrinimo veiklos kokybę, reikėtų nustatyti suderintas taisykles, skirtas patikrinti, ar tikrintojas yra kompetentingas, nepriklausomas ir nešališkas, taigi ar jis kvalifikuotas atlikti reikiamas užduotis;
            
         
               (15)
            
            
               siekiant užtikrinti, kad tikrintojai turėtų techninę kompetenciją jiems patikėtoms užduotims atlikti nepriklausomai, nešališkai ir pagal Reglamente (ES) 2015/757, Reglamente (EB) Nr. 765/2008 ir šiame reglamente nustatytus reikalavimus ir principus, reikia nustatyti visapusę juridinių asmenų akreditavimo taisyklių sistemą;
            
         
               (16)
            
            
               laikantis Reglamento (ES) 2015/757 16 straipsnio 2 dalies, Reglamento (EB) Nr. 765/2008 4–12 straipsniai turėtų būti taikomi nacionalinių akreditavimo įstaigų bendriesiems principams ir reikalavimams;
            
         
               (17)
            
            
               siekiant pagal nusistovėjusią Komisijos praktiką konsultuotis su ekspertais rengiant deleguotuosius aktus, Europos tvarios laivybos forumas (ETLF) įsteigė laivybos SATT veiklos tikrinimo ir akreditavimo ekspertų pogrupį, kurį sudarė ekspertai iš valstybių narių, sektoriaus ir kitų susijusių organizacijų, taip pat ir pilietinės visuomenės organizacijų. Pogrupis parengė rekomendaciją į šį reglamentą įtraukti tam tikrus elementus, ir 2016 m. birželio 28 d. plenariniame posėdyje ETLF patvirtino šios rekomendacijos projektą,
            
         PRIĖMĖ ŠĮ REGLAMENTĄ:
   I SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiuo reglamentu nustatomos stebėsenos planų vertinimo ir išmetamųjų teršalų kiekio ataskaitų tikrinimo nuostatos. Juo taip pat nustatomi kompetencijos ir procedūriniai reikalavimai.
   Šiuo reglamentu nustatomos pagal Reglamentą (EB) Nr. 765/2008 nacionalinių akreditavimo įstaigų vykdomo tikrintojų akreditavimo ir priežiūros taisyklės.
   2 straipsnis
   Apibrėžtys
   Šiame reglamente vartojamų terminų apibrėžtys:
   1)   akreditavimas– nacionalinės akreditavimo įstaigos patvirtinimas, kad tikrintojas atitinka Reglamento (EB) Nr. 765/2008 2 straipsnio 9 punkte apibrėžtų darniųjų standartų reikalavimus ir šiame reglamente nustatytus reikalavimus ir todėl yra kvalifikuotas vykdyti II skyriuje numatytą tikrinimo veiklą;
   2)   neatitiktis– vienas iš toliau nurodytų dalykų:
   
               a)
            
            
               vertinant stebėsenos planą – plano neatitikimas Reglamento (ES) 2015/757 6 ir 7 straipsnių reikalavimams ir Įgyvendinimo reglamento (ES) 2016/1927 I priede;
            
         
               b)
            
            
               tikrinant išmetamųjų teršalų kiekio ataskaitą – CO2 kiekis ir kita svarbi informacija ataskaitoje nenurodyta pagal stebėsenos plane, kurį akredituotas tikrintojas įvertino kaip tinkamą, aprašytą metodiką;
            
         
               c)
            
            
               akreditavimo atveju – bet koks tikrintojo veiksmas ar praleidimas, nederantis su Reglamento (ES) 2015/757 ir šio reglamento reikalavimais;
            
         3)   pagrįstas patikinimas– patikros išvadoje teigiamai išreikštas aukšto, bet ne absoliutaus lygio patikinimas, kad tikrinamoje išmetamųjų teršalų kiekio ataskaitoje nėra esminių netikslumų;
   4)   svarbos lygis– kiekybinė ribinė vertė arba ribinis taškas, kuriuos viršijančius netikslumus atskirai arba kartu su kitais netikslumais tikrintojas laiko esminiais;
   5)   būdingoji rizika– išmetamųjų teršalų kiekio ataskaitos parametro jautrumas netikslumams, kurie atskirai arba kartu su kitais netikslumais gali būti esminiai, prieš atsižvelgiant į bet kokios susijusios kontrolės poveikį;
   6)   kontrolės rizika– išmetamųjų teršalų kiekio ataskaitos parametro jautrumas netikslumams, kurie atskirai arba kartu su kitais netikslumais gali būti esminiai, ir kurių laiku nebus išvengta arba jie nebus aptikti ir nebus ištaisyti taikant kontrolės sistemą;
   7)   neaptikimo rizika– rizika, kad tikrintojas neaptiks esminio netikslumo;
   8)   patikros rizika– rizika (būdingosios rizikos, kontrolės rizikos ir neaptikimo rizikos funkcija), kad tikrintojas pateiks netinkamą patikros išvadą, kai išmetamųjų teršalų kiekio ataskaitoje bus esminių netikslumų;
   9)   netikslumas– duomenų nenurodymas, netinkamas jų pateikimas arba klaida ataskaitos duomenyse, neatsižvelgiant į neapibrėžtį, leidžiamą pagal Reglamentą (ES) 2015/757 ir atsižvelgiant į Komisijos šiuo klausimu parengtas gaires;
   10)   esminis netikslumas– netikslumas, kuris, tikrintojo nuomone, atskirai arba kartu su kitais netikslumais viršija svarbos lygį arba galėtų turėti poveikio bendram ataskaitoje nurodytam išmetamųjų teršalų kiekiui arba kitai svarbiai informacijai;
   11)   vieta– vertinant stebėsenos planą arba tikrinant laivo išmetamųjų teršalų kiekio ataskaitą, bet kokia vieta, kurioje apibrėžiamas ir valdomas stebėsenos procesas, įskaitant vietas, kuriose tvarkomi ir saugomi svarbūs duomenys ir informacija;
   12)   patikros vidaus dokumentai– visi vidaus dokumentai, kuriuos tikrintojas parengė registruodamas visus dokumentinius įrodymus ir pagrįsdamas veiksmus, atliekamus siekiant įvertinti stebėsenos planą arba patikrinti išmetamųjų teršalų kiekio ataskaitą pagal šį reglamentą;
   13)   laivybos SATT veiklos auditorius– atskiras tikrinimo grupės, atsakingos už stebėsenos plano vertinimą arba išmetamųjų teršalų kiekio ataskaitos tikrinimą, narys;
   14)   nepriklausomą peržiūrą atliekantis asmuo– atlikti vidaus peržiūrą tikrintojo paskirtas asmuo, kuris priklauso tam pačiam padaliniui, tačiau nevykdė jokios tikrinimo veiklos, kurią reikia peržiūrėti;
   15)   dalyko ekspertas– asmuo, kuris suteikia išsamių žinių ir dalijasi profesine patirtimi tam tikru klausimu, kai to reikia tikrinimo veiklai vykdyti pagal II skyrių ir akreditavimo veiklai vykdyti pagal IV ir V skyrius;
   16)   vertintojas– nacionalinės akreditavimo įstaigos paskirtas asmuo, kad individualiai arba dirbdamas vertinimo grupėje įvertintų tikrintoją pagal šį reglamentą;
   17)   vyriausiasis vertintojas– vertintojas, kuriam pavesta bendroji atsakomybė už tikrintojo įvertinimą pagal šį reglamentą.
   3 straipsnis
   Atitikties prielaida
   Jeigu tikrintojas įrodo atitinkąs kriterijus, nustatytus atitinkamuose Reglamento (EB) Nr. 765/2008 9 straipsnio 2 dalyje apibrėžtuose darniuosiuose standartuose (arba jų dalyse), kurių nuorodos paskelbtos Europos Sąjungos oficialiajame leidinyje, daroma prielaida, kad jis atitinka šio reglamento II ir III skyrių reikalavimus tiek, kiek juos apima taikomi darnieji standartai.
   II SKYRIUS
   
      TIKRINIMO VEIKLA
   
   
      1 SKIRSNIS
   
   
      
         Stebėsenos planų vertinimas
      
   
   4 straipsnis
   Informacija, kurią turi pateikti bendrovės
   1.   Bendrovės pateikia tikrintojui savo laivo stebėsenos planą, parengtą naudojant Įgyvendinimo reglamento (ES) 2016/1927 I priede nustatytus pavyzdžius atitinkantį šabloną. Jei stebėsenos planas parengtas ne anglų kalba, pateikiamas jo vertimas į anglų kalbą.
   2.   Prieš tikrintojui pradedant vertinti stebėsenos planą bendrovė jam taip pat pateikia bent tokią informaciją:
   
               a)
            
            
               laive esančių įrenginių atitinkamus dokumentus arba aprašymą, įskaitant taršos šaltinių sertifikatus, naudojamus srautmačius (jei yra), procedūrų ir procesų aprašymus ar schemas, kurie yra parengti atskirai nuo stebėsenos plano ir į jį neįtraukti, tačiau plane į juos daroma nuoroda;
            
         
               b)
            
            
               jei padaroma Reglamento (ES) 2015/757 7 straipsnio 2 dalies c ir d punktuose nurodytų stebėsenos plano ir ataskaitų teikimo sistemos pakeitimų, atitinkamos naujos redakcijos arba nauji dokumentai, reikalingi pakeistam stebėsenos planui įvertinti.
            
         3.   Paprašyta bendrovė pateikia visą kitą informaciją, kurios reikia tikrintojui, kad galėtų įvertinti planą.
   5 straipsnis
   Stebėsenos planų vertinimas
   1.   Vertindamas stebėsenos planą tikrintojas turi įsitikinti, ar stebėsenos plane pateikta informacija yra išsami, tiksli, svarbi ir atitinka Reglamentą (ES) 2015/757.
   2.   Tikrintojas turi bent:
   
               a)
            
            
               įvertinti, ar bendrovė naudojosi tinkamu stebėsenos plano šablonu ir ar pateikta informacijos apie visus privalomus elementus, nurodytus Įgyvendinimo reglamento (ES) 2016/1927 I priede;
            
         
               b)
            
            
               patikrinti, ar stebėsenos plane pateikta informacija tiksliai ir išsamiai apibūdina laive esančius taršos šaltinius ir jame sumontuotą matavimo įrangą, taip pat naudojamas stebėsenos ir atitinkamos informacijos pranešimo pagal Reglamentą (ES) 2015/757 sistemas bei procedūras;
            
         
               c)
            
            
               užtikrinti, kad, jei norima pasinaudoti Reglamento (ES) 2015/757 9 straipsnio 2 dalyje numatyta nukrypti leidžiančia nuostata ir nevykdyti kuro ir išmetamo CO2 kiekio stebėsenos kiekvieno reiso metu, būtų nustatytos atitinkamos stebėsenos priemonės;
            
         
               d)
            
            
               jei taikoma, įvertinti, ar bendrovės pateikta informacija apie elementus, procedūras ar kontrolės priemones, įgyvendintas kaip esamų laivo vadybos sistemų dalis, arba įtrauktas į atitinkamus kokybės, aplinkosaugos ar vadybos darniuosius standartus, yra svarbi išmetamo CO2 kiekio stebėsenai, taip pat kitai svarbiai informacijai ir ataskaitoms teikti pagal Reglamentą (ES) 2015/757 ir Komisijos įgyvendinimo reglamentą (ES) 2016/1928 (7).
            
         3.   Kad įvertintų stebėsenos planą tikrintojas gali imtis tyrimo, dokumentų tikrinimo, stebėjimo ir kitų, jo manymu, tinkamų audito metodų.
   6 straipsnis
   Apsilankymai vietoje
   1.   Tikrintojas apsilanko vietoje, kad pakankamai suprastų stebėsenos plane aprašytas procedūras ir patvirtintų, kad jame pateikta informacija yra tiksli.
   2.   Apsilankymo vietą ar vietas tikrintojas pasirenka atsižvelgdamas į tai, kur saugoma kritinė masė svarbių duomenų, įskaitant dokumentų, kurių originalai laikomi laive, elektronines ar popierines kopijas, ir į tai, kur vykdoma su duomenų srautu susijusi veikla.
   3.   Tikrintojas taip pat nusprendžia, kokie veiksmai bus atliekami apsilankymo vietoje metu ir kiek tam reikės laiko.
   4.   Nukrypdamas nuo 1 dalies, tikrintojas gali nerengti apsilankymo vietoje, jei išpildoma viena iš šių sąlygų:
   
               a)
            
            
               jis pakankamai gerai išmano laivo stebėsenos ir ataskaitų teikimo sistemas, įskaitant tai, kaip bendrovė jas sukūrė, įgyvendino ir veiksmingai naudoja;
            
         
               b)
            
            
               apsilankymas vietoje nebūtinas atsižvelgiant į laivo stebėsenos ir ataskaitų teikimo sistemos pobūdį ir sudėtingumo lygį;
            
         
               c)
            
            
               yra galimybė gauti ir įvertinti visą reikiamą informaciją nuotoliniu būdu.
            
         5.   Jei tikrintojas nusprendžia nerengti apsilankymo vietoje, kaip numatyta 4 dalyje, patikros vidaus dokumentuose jis pateikia nesilankymo vietoje pagrindimą.
   7 straipsnis
   Stebėsenos plano neatitikimų ištaisymas
   1.   Jei tikrindamas stebėsenos planą tikrintojas nustato, kad jame yra neatitikimų, jis apie juos nedelsdamas informuoja bendrovę ir paprašo per siūlomą laikotarpį atlikti reikiamus pataisymus.
   2.   Bendrovė ištaiso visus tikrintojo nurodytus neatitikimus ir pataisytą stebėsenos planą pateikia tikrintojui per sutartą laikotarpį, kad tikrintojas dar spėtų jį iš naujo įvertinti iki ataskaitinio laikotarpio pradžios.
   3.   Visus neatitikimus, kurie buvo ištaisyti per stebėsenos plano vertinimo laikotarpį, tikrintojas dokumentuoja patikros vidaus dokumentuose pažymėdamas juos kaip ištaisytus.
   8 straipsnis
   Stebėsenos plano įvertinimo nepriklausoma peržiūra
   1.   Patikros vidaus dokumentus ir plano vertinimo išvadų projektą tikrinimo grupė nedelsdama ir prieš juos pateikdama bendrovei perduoda paskirtam nepriklausomą peržiūrą atliksiančiam asmeniui.
   2.   Šis asmuo atlieka nepriklausomą peržiūrą, kad būtų užtikrinta, jog stebėsenos planas įvertintas pagal šį reglamentą pasitelkiant deramą profesinį atidumą ir nuovoką.
   3.   Nepriklausoma peržiūra apima visą šiame skirsnyje aprašytą ir patikros vidaus dokumentuose užregistruotą vertinimo procesą.
   4.   Nepriklausomos peržiūros rezultatus tikrintojas įtraukia į patikros vidaus dokumentus.
   9 straipsnis
   Tikrintojo pateikiamos stebėsenos plano vertinimo išvados
   Remdamasis per stebėsenos plano vertinimą surinkta informacija, tikrintojas nedelsdamas raštu informuoja bendrovę apie savo padarytas išvadas ir nurodo, ar stebėsenos planas:
   
               a)
            
            
               įvertintas kaip atitinkantis Reglamentą (ES) 2015/757;
            
         
               b)
            
            
               dėl jame esančių neatitikimų laikytinas neatitinkančiu Reglamento (ES) 2015/757.
            
         
      2 SKIRSNIS
   
   
      
         Išmetamųjų teršalų kiekio ataskaitų tikrinimas
      
   
   10 straipsnis
   Informacija, kurią turi pateikti bendrovės
   1.   Prieš tikrintojui pradedant tikrinti išmetamųjų teršalų kiekio ataskaitą bendrovė jam pateikia tokią patvirtinamąją informaciją:
   
               a)
            
            
               per ataskaitinį laikotarpį atitinkamo laivo atliktų reisų sąrašą pagal Reglamento (ES) 2015/757 10 straipsnį;
            
         
               b)
            
            
               prieš tai buvusių metų išmetamųjų teršalų kiekio ataskaitos kopiją, jei taikoma ir jei tikrintojas pats jos netikrino;
            
         
               c)
            
            
               taikyto (-ų) stebėsenos plano ar planų, įskaitant akredituoto tikrintojo vertinimo išvados įrodymus, kopiją, jei taikoma.
            
         2.   Kai tikrintojas nustato, kokio (-ių) konkretaus (-čių) dokumento (-ų) ar jo (jų) skirsnio (-ių) jam reikia, kad galėtų atlikti tikrinimą, bendrovės taip pat pateikia tokią patvirtinamąją informaciją:
   
               a)
            
            
               oficialaus laivo žurnalo ir naftos operacijų registracijos žurnalo (jei atskiras nuo laivo žurnalo) kopijas;
            
         
               b)
            
            
               bunkeriavimo dokumentų kopijas;
            
         
               c)
            
            
               dokumentų, kuriuose nurodyta, kiek pervežta keleivių ir krovinių, koks atstumas nuplauktas ir kiek laiko praleista jūroje vykdant laivo reisus per ataskaitinį laikotarpį, kopijas.
            
         3.   Papildomai, jei taikytina remiantis naudojamu stebėsenos metodu, tikrintojas gali bendrovės paprašyti pateikti:
   
               a)
            
            
               IT struktūros apžvalgą, kurioje matyti konkretaus laivo duomenų srauto schema;
            
         
               b)
            
            
               matavimo įrangos ir (arba) srautmačių techninės priežiūros ir tikslumo ir (arba) neapibrėžties įrodymus (pvz., kalibravimo liudijimus);
            
         
               c)
            
            
               srautmačių veiklos duomenų, rodančių kuro sąnaudas, fragmentą;
            
         
               d)
            
            
               kuro bako skaitiklio rodmenų įrodymų kopijas;
            
         
               e)
            
            
               tiesioginio išmetamųjų teršalų kiekio matavimo sistemų veiklos duomenų fragmentą;
            
         
               f)
            
            
               visą kitą išmetamųjų teršalų kiekio ataskaitai tikrinti svarbią informaciją.
            
         4.   Jei bendrovės keitėsi, susijusios bendrovės imasi visų reikiamų priemonių, kad pateiktų tikrintojui pirmiau minėtus patvirtinamuosius dokumentus ar informaciją, susijusią su tais reisais, už kuriuos kiekviena iš jų atsakinga.
   5.   Pirmiau minėtą informaciją bendrovės saugo tiek, kiek nustatyta 1973 m. Tarptautinėje konvencijoje dėl teršimo iš laivų prevencijos (MARPOL konvencija) ir 1988 m. Tarptautinėje konvencijoje dėl žmogaus gyvybės apsaugos jūroje (SOLAS konvencija). Prieš išduodamas atitikties patvirtinimo dokumentą pagal Reglamento (ES) 2015/757 17 straipsnį tikrintojas gali pareikalauti bet kurios iš 1, 2 ir 3 dalyse nurodytos informacijos.
   11 straipsnis
   Rizikos vertinimas, kurį turi atlikti tikrintojai
   1.   Be Reglamento (ES) 2015/757 15 straipsnio 1, 2 ir 3 dalyse nurodytų elementų, tikrintojas nustato ir išanalizuoja:
   
               a)
            
            
               būdingąją riziką;
            
         
               b)
            
            
               kontrolės riziką;
            
         
               c)
            
            
               neaptikimo riziką.
            
         2.   Tikrintojas apsvarsto sritis, kurias tikrinant rizika yra didesnė, ir bent: reisų duomenis, kuro sąnaudas, CO2 išmetimą, nuplauktą atstumą, jūroje praleistą laiką, pervežtą krovinių kiekį ir duomenų suvedimą išmetamųjų teršalų kiekio ataskaitoje.
   3.   Nustatydamas ir analizuodamas 2 dalyje nurodytus aspektus tikrintojas atsižvelgia į tai, ar ataskaitoje informacija apskritai pateikta, ar ji išsami, tiksli, nuosekli, skaidri ir svarbi.
   4.   Jeigu to reikia atsižvelgiant į tikrinimo metu gautą informaciją, tikrintojas peržiūri rizikos įvertinimą ir iš dalies keičia arba kartoja reikiamą tikrinimo veiklą.
   12 straipsnis
   Tikrinimo planas
   Tikrintojas, atsižvelgdamas į gautą informaciją ir rizikos vertinimo metu nustatytą riziką, parengia tikrinimo planą. Tikrinimo planas apima bent:
   
               a)
            
            
               tikrinimo programą, kurioje aprašomas tikrinimo veiklos pobūdis ir apimtis, taip pat kaip ir per kiek laiko numatoma ją atlikti;
            
         
               b)
            
            
               duomenų ėminių ėmimo planas, kuriame aprašoma duomenų ėminių ėmimo, susijusio su duomenų taškais, kuriais grindžiamas suvestinis išmesto CO2 kiekis, kuro sąnaudos ar kita svarbi išmetamųjų teršalų kiekio ataskaitos informacija, apimtis ir metodai.
            
         13 straipsnis
   Tikrinimo veikla, susijusi su išmetamųjų teršalų kiekio ataskaita
   1.   Tikrintojas įgyvendina tikrinimo planą ir, remdamasis rizikos įvertinimu, patikrina, ar stebėsenos plane, kuris įvertintas kaip tinkamas, apibūdintos stebėsenos ir ataskaitų teikimo sistemos egzistuoja praktiškai ir yra tinkamai įgyvendintos.
   Tuo tikslu tikrintojas turėtų apsvarstyti galimybę atlikti bent tokių tipų procedūras:
   
               a)
            
            
               atitinkamų darbuotojų apklausą;
            
         
               b)
            
            
               dokumentų tikrinimą;
            
         
               c)
            
            
               stebėjimo ir nuoseklios peržiūros procedūrą.
            
         2.   Jei taikoma, tikrintojas patikrina, ar stebėsenos plane aprašyta vidaus kontrolė veiksmingai įgyvendinta. Tuo tikslu jis gali nuspręsti paimti ėminį ir su juo išbandyti dokumentuotos kontrolės veiksmingumą.
   14 straipsnis
   Ataskaitos duomenų tikrinimas
   1.   Tikrintojas išmetamųjų teršalų kiekio ataskaitos duomenis tikrina taip: atlieka išsamų jų testavimą, įskaitant viso duomenų kelio atsekimą iki pirminio duomenų šaltinio; atlieka kryžminę patikrą su išoriniais duomenų šaltiniais, įskaitant laivų sekimo duomenis; atlieka sutikrinimus; patikrina atitinkamų duomenų ribines vertes; atlieka perskaičiavimus.
   2.   Tikrindamas duomenis pagal 1 dalį, tikrintojas taip pat patikrina:
   
               a)
            
            
               ar ataskaitoje nurodyti visi stebėsenos plane aprašyti taršos šaltiniai;
            
         
               b)
            
            
               ar pateikti visi duomenys, net ir tie, kurie susiję su reisais, kuriems taikomas Reglamentas (ES) 2015/757;
            
         
               c)
            
            
               ar ataskaitoje pateikti suvestiniai duomenys atitinka atitinkamų dokumentų arba pirminių šaltinių duomenis;
            
         
               d)
            
            
               ar atitinkamo laivo suvestiniai kuro sąnaudų duomenys atitinka kuro pirkimo ar kuro tiekimo kitais būdais duomenis, jei taikoma;
            
         
               e)
            
            
               duomenų patikimumą ir tikslumą.
            
         15 straipsnis
   Svarbos lygis
   1.   Tikrinant išmetamųjų teršalų kiekio ataskaitoje pateiktus kuro sąnaudų ir CO2 išmetimo duomenis, svarbos lygis yra 5 % kiekvieno šių parametrų bendros konkrečiu ataskaitiniu laikotarpiu nurodytos vertės.
   2.   Tikrinant kitą svarbią išmetamųjų teršalų kiekio ataskaitos informaciją apie pervežtų krovinių kiekį, transportavimo apimtį, nuplauktą atstumą ir jūroje praleistą laiką, svarbos lygis yra 5 % kiekvieno tokio parametro bendros konkrečiu ataskaitiniu laikotarpiu nurodytos vertės.
   16 straipsnis
   Apsilankymai vietoje
   1.   Tikrintojas apsilanko vietoje, kad pakankamai gerai suprastų, kaip veikia bendrovė ir stebėsenos plane aprašyta laivo stebėsenos ir ataskaitų teikimo sistema.
   2.   Apsilankymo vietą ar vietas tikrintojas pasirenka remdamasis rizikos vertinimo rezultatais ir atsižvelgdamas į tai, kur saugoma kritinė masė svarbių duomenų, įskaitant dokumentų, kurių originalai laikomi laive, elektronines ar popierines kopijas, ir į tai, kur vykdoma su duomenų srautu susijusi veikla.
   3.   Tikrintojas taip pat nusprendžia, kokie veiksmai bus atliekami apsilankymo vietoje metu ir kiek tam reikės laiko.
   4.   Nukrypdamas nuo 1 dalies, tikrintojas gali nerengti apsilankymo vietoje, jei, remiantis rizikos vertinimo rezultatais, išpildoma viena iš šių sąlygų:
   
               a)
            
            
               jis pakankamai gerai išmano laivo stebėsenos ir ataskaitų teikimo sistemas, įskaitant tai, kaip bendrovė jas sukūrė, įgyvendino ir veiksmingai naudoja;
            
         
               b)
            
            
               apsilankymas vietoje nebūtinas atsižvelgiant į laivo stebėsenos ir ataskaitų teikimo sistemos pobūdį ir sudėtingumo lygį;
            
         
               c)
            
            
               jis gali nuotoliniu būdu gauti ir įvertinti visą reikiamą informaciją, įskaitant tinkamą stebėsenos plane aprašytos metodikos taikymą ir išmetamųjų teršalų kiekio ataskaitoje pateiktų duomenų tikrinimą.
            
         5.   Jei, remdamasis apsilankymo vietoje sausumoje rezultatais, tikrintojas padaro išvadą, kad, siekiant sumažinti esminių netikslumų riziką išmetamųjų teršalų kiekio ataskaitoje, reikia atlikti patikrą laive, jis gali nuspręsti apsilankyti laive.
   6.   Jei tikrintojas nusprendžia nerengti apsilankymo vietoje pagal 4 dalį, patikros vidaus dokumentuose jis pateikia nesilankymo vietoje pagrindimą.
   17 straipsnis
   Išmetamųjų teršalų kiekio ataskaitos netikslumų ir neatitikimų ištaisymas
   1.   Jei tikrindamas išmetamųjų teršalų kiekio ataskaitą tikrintojas nustato, kad joje yra netikslumų arba neatitikimų, jis apie juos nedelsdamas informuoja bendrovę ir paprašo per pagrįstą laikotarpį atlikti reikiamus pataisymus.
   2.   Visus netikslumus ir neatitikimus, kurie buvo ištaisyti per tikrinimo laikotarpį, tikrintojas dokumentuoja patikros vidaus dokumentuose pažymėdamas juos kaip ištaisytus.
   3.   Jei bendrovė 1 dalyje nurodytų netikslumų arba neatitikimų neištaiso, prieš išduodamas patikros ataskaitą tikrintojas paprašo bendrovės paaiškinti pagrindines netikslumų ar neatitikimų priežastis.
   4.   Tikrintojas įvertina, ar neištaisyti netikslumai pavieniui arba kartu su kitais netikslumais nekeičia bendro ataskaitoje nurodyto išmetamųjų teršalų kiekio ar kitos svarbios informacijos ir ar tai nelemia esminių netikslumų.
   5.   Netikslumus arba neatitikimus, kurie pavieniui arba kartu su kitais netikslumais nesiekia 15 straipsnyje nustatyto svarbos lygio, tikrintojas gali laikyti esminiais netikslumais, jei tai pagrįsta dėl jų masto ir pobūdžio arba ypatingų jų atsiradimo aplinkybių.
   18 straipsnis
   Išmetamųjų teršalų kiekio ataskaitos patikros išvados
   Kad galėtų užbaigti išmetamųjų teršalų kiekio ataskaitos patikrą, tikrintojas turi bent:
   
               a)
            
            
               patvirtinti, kad atlikti visi tikrinimo veiksmai;
            
         
               b)
            
            
               su suvestiniais duomenimis atlikti galutines analizės procedūras, kad užtikrintų, jog juose nėra esminių netikslumų;
            
         
               c)
            
            
               patikrinti, ar ataskaitoje pateikiama informacija atitinka Reglamento (ES) 2015/757 reikalavimus;
            
         
               d)
            
            
               prieš išduodamas ataskaitą, parengti patikros vidaus dokumentus bei ataskaitos projektą ir pateikti juos nepriklausomą peržiūrą atliekančiam asmeniui, kaip numatyta 21 straipsnyje;
            
         
               e)
            
            
               įgalioti asmenį, kuriam suteikiama teisė patvirtinti patikros ataskaitą remiantis nepriklausomą peržiūrą atlikusio asmens išvadomis ir patikros vidaus dokumentuose pateiktais faktais, ir apie tai informuoti bendrovę;
            
         
               f)
            
            
               pranešti Komisijai ir laivo vėliavos valstybei, ar atitikties dokumento išdavimo sąlygos yra įvykdytos.
            
         19 straipsnis
   Tobulinimo rekomendacijos
   1.   Tikrintojas bendrovei pateikia tobulinimo rekomendacijas dėl neištaisytų netikslumų ir neatitikimų, kurie nelemia esminių netikslumų.
   2.   Tikrintojas gali pateikti ir kitų tobulinimo rekomendacijų, kurias jis laiko tinkamomis atsižvelgdamas į tikrinimo veiklos rezultatus.
   3.   Teikdamas rekomendacijas bendrovei, tikrintojas išlieka nešališkas bendrovės, laivo ir stebėsenos bei ataskaitų teikimo sistemos atžvilgiu. Jis nerizikuoja savo nešališkumu teikdamas konsultacijas ar padėdamas kurti dalį stebėsenos ir ataskaitų teikimo proceso pagal Reglamentą (ES) 2015/757.
   20 straipsnis
   Patikros ataskaita
   1.   Remdamasis surinkta informacija, tikrintojas išduoda bendrovei kiekvienos jo tikrintos išmetamųjų teršalų kiekio ataskaitos patikros ataskaitą.
   2.   Patikros ataskaitoje turi būti teiginys apie tai, ar išmetamųjų teršalų kiekio ataskaita vertinama kaip tinkama ar ne, jei joje yra esminių netikslumų, kurie nebuvo ištaisyti iki ataskaitos išdavimo.
   3.   Taikant 2 dalį, išmetamųjų teršalų kiekio ataskaita vertintina kaip tinkama tik jei joje nėra esminių netikslumų.
   4.   Patikros ataskaitoje pateikiama bent tokia informacija:
   
               a)
            
            
               bendrovės pavadinimas ir laivo identifikavimo duomenys;
            
         
               b)
            
            
               pavadinimas, iš kurio būtų aišku, kad tai yra patikros ataskaita;
            
         
               c)
            
            
               tikrintojo tapatybės duomenys;
            
         
               d)
            
            
               nuoroda į išmetamųjų teršalų kiekio ataskaitą ir tikrinamas ataskaitinis laikotarpis;
            
         
               e)
            
            
               nuoroda į vieną stebėsenos planą ar daugiau stebėsenos planų, kurie buvo įvertinti kaip tinkami;
            
         
               f)
            
            
               nuoroda į naudojamą (-us) tikrinimo standartą (-us);
            
         
               g)
            
            
               tikrintojo atliktų procedūrų santrauka, įskaitant informaciją apie apsilankymus vietoje arba priežastis, kodėl jie nebuvo surengti;
            
         
               h)
            
            
               jei taikoma, reikšmingų stebėsenos plano ir veiklos duomenų pakeitimų, padarytų per ataskaitinį laikotarpį, santrauka;
            
         
               i)
            
            
               patikros išvada;
            
         
               j)
            
            
               jei taikoma, neištaisytų netikslumų ir neatitikimų aprašymas, įskaitant jų pobūdį, mastą ir tai, ar jie daro esminį poveikį išmetamųjų teršalų kiekio ataskaitos, su kuria jie susiję, elementui (-ams);
            
         
               k)
            
            
               tobulinimo rekomendacijos, jei pateiktos;
            
         
               l)
            
            
               patikros ataskaitos data ir asmens, įgalioto pasirašyti tikrintojo vardu, parašas.
            
         21 straipsnis
   Nepriklausoma išmetamųjų teršalų kiekio ataskaitos peržiūra
   1.   Nepriklausomą peržiūrą atliekantis asmuo peržiūri patikros vidaus dokumentus ir patikros ataskaitos projektą siekdamas patikrinti, ar tikrinimo procesas vyko pagal šį reglamentą pasitelkiant deramą profesinį atidumą ir nuovoką.
   2.   Nepriklausoma peržiūra apima visą šiame skirsnyje išdėstytą ir patikros vidaus dokumentuose aprašytą tikrinimo procesą.
   3.   Išmetamųjų teršalų kiekio ataskaitą patvirtinus pagal 18 straipsnio e punktą tikrintojas nepriklausomos peržiūros rezultatus įtraukia į patikros vidaus dokumentus.
   III SKYRIUS
   
      TIKRINTOJAMS KELIAMI REIKALAVIMAI
   
   22 straipsnis
   Nuolatinis kompetencijos užtikrinimas
   1.   Tikrintojas parengia, dokumentuoja, įgyvendina ir prižiūri nuolatinio kompetencijos užtikrinimo procesą, kuriuo siekiama, kad visi darbuotojai, kuriems pavedama tikrinimo veikla, būtų kompetentingi atlikti jiems paskirtas užduotis.
   2.   Dėl šio 1 dalyje nurodyto kompetencijos užtikrinimo proceso tikrintojas parengia, dokumentuoja, įgyvendina ir prižiūri bent:
   
               a)
            
            
               bendruosius kompetencijos kriterijus, taikomus visiems tikrinimo veiklą vykdantiems darbuotojams, kaip numatyta 23 straipsnio 3 dalyje;
            
         
               b)
            
            
               specialiuosius kompetencijos kriterijus kiekvienai tikrintojo įmonėje vykdomos tikrinimo veiklos funkcijai, visų pirma laivybos SATT veiklos auditoriaus, nepriklausomą peržiūrą atliekančio asmens ir dalyko eksperto pagal 24, 25 ir 26 straipsnius;
            
         
               c)
            
            
               metodą, kuriuo nuolat užtikrinama kompetencija ir reguliarus visų tikrinimo veiklą vykdančių darbuotojų veiklos vertinimas;
            
         
               d)
            
            
               procesą, kuriuo užtikrinamas tęstinis tikrinimo veiklą vykdančių darbuotojų mokymas.
            
         3.   Tikrintojas reguliariai, bent kartą per metus, vykdo visų tikrinimo veiklą vykdančių darbuotojų darbo kokybės stebėseną, kad galėtų patvirtinti, jog jie tebėra kompetentingi.
   23 straipsnis
   Tikrinimo grupės
   1.   Kiekvieną kartą įsipareigojęs atlikti patikrą tikrintojas suburia tikrinimo grupę, gebančią vykdyti 5–20 straipsniuose nurodytą tikrinimo veiklą.
   2.   Tikrinimo grupę sudaro bent vienas laivybos SATT veiklos auditorius ir, jei reikėtų atsižvelgiant į užduočių, kurias reikia atlikti, sudėtingumą tikrintojo supratimu ir į jo sugebėjimą atlikti reikiamą rizikos vertinimą, tinkamas skaičius papildomų laivybos SATT veiklos auditorių ir (arba) dalyko ekspertų.
   3.   Grupės nariai turi aiškiai žinoti savo konkretų vaidmenį tikrinimo procese ir turi galėti veiksmingai bendrauti ta kalba, kuria turi būti atliekamos tikrinimo užduotys ir tikrinama bendrovės pateikta informacija.
   24 straipsnis
   Laivybos SATT veiklos auditorių kompetencijos reikalavimai
   1.   Laivybos SATT veiklos auditoriai turi būti kompetentingi vertinti stebėsenos planus ir tikrinti išmetamųjų teršalų kiekio ataskaitas pagal Reglamentą (ES) 2015/757 ir šį reglamentą.
   2.   Todėl laivybos SATT veiklos auditoriai privalo bent:
   
               a)
            
            
               turėti žinių apie Reglamentą (ES) 2015/757, šį reglamentą, Įgyvendinimo reglamentą (ES) 2016/1927, Įgyvendinimo reglamentą (ES) 2016/1928 ir atitinkamas Komisijos paskelbtas gaires;
            
         
               b)
            
            
               turėti žinių ir patirties duomenų ir informacijos audito srityje, įskaitant:
               
                           i)
                        
                        
                           duomenų ir informacijos audito metodikas, svarbos lygio taikymą ir netikslumų svarbos vertinimą;
                        
                     
                           ii)
                        
                        
                           būdingosios rizikos ir kontrolės rizikos analizę;
                        
                     
                           iii)
                        
                        
                           imties metodus, susijusius su duomenų imtimi ir kontrolės tikrinimu;
                        
                     
                           iv)
                        
                        
                           duomenų ir informacijos sistemų, IT sistemų, su duomenų srautu susijusios veiklos, kontrolės, kontrolės sistemų ir kontrolės įgyvendinimo procedūrų vertinimą.
                        
                     
         3.   Be to, atsižvelgiama į konkretaus sektoriaus specifikos išmanymą ir patirtį, susijusią su atitinkamais priede nurodytais aspektais.
   25 straipsnis
   Nepriklausomą peržiūrą atliekančių asmenų kompetencijos reikalavimai
   1.   Nepriklausomą peržiūrą atliekantis asmuo turi atitikti 24 straipsnyje nurodytus laivybos SATT veiklos auditoriams keliamus kompetencijos reikalavimus.
   2.   Kad galėtų įvertinti, ar yra visi reikiami patikros vidaus dokumentai ir ar atliekant tikrinimo veiklą surinkta pakankamai įrodymų, nepriklausomą peržiūrą atliekantis asmuo turi būti pakankamai kompetentingas, kad galėtų:
   
               a)
            
            
               išanalizuoti pateiktą informaciją ir patvirtinti, ar ji išsami ir nieko netrūksta;
            
         
               b)
            
            
               prieštarauti, jei informacijos trūksta arba ji prieštaringa;
            
         
               c)
            
            
               atsekti duomenis, kad įvertintų, ar patikros vidaus dokumentuose pateikiama pakankamai informacijos, kad būtų galima pagrįsti atliekant vidaus peržiūrą nagrinėtą išvadų projektą.
            
         26 straipsnis
   Dalyko ekspertų pasitelkimas
   1.   Jei vykdant tikrinimo veiklą ar peržiūros procese reikia išsamių žinių ir konkretaus dalyko išmanymo, laivybos SATT veiklos auditorius arba nepriklausomą peržiūrą atliekantis asmuo gali pasitelkti dalyko ekspertą, tačiau jie jam atitinkamai vadovauja ir prisiima visą atsakomybę.
   2.   Be konkretaus dalyko išmanymo, dalyko ekspertas privalo pakankamai gerai išmanyti 24 straipsnyje nurodytus dalykus.
   27 straipsnis
   Tikrinimo veiklos procedūros
   1.   Tikrintojai sukuria, dokumentuoja, įgyvendina ir prižiūri vieną ar daugiau 5–21 straipsniuose aprašytos tikrinimo veiklos procedūrą (-ų) ir procesą (-ų).
   2.   Kurdamas ir įgyvendindamas tokias procedūras ir procesus, tikrintojas vykdo veiklą vadovaudamasis pagal Reglamentą (EB) Nr. 765/2008 priimtu darniuoju standartu, kuriuo nustatomi akredituojant arba kitaip pripažįstant taikytini reikalavimai šiltnamio efektą sukeliančių dujų kiekio tvirtinimo ir tikrinimo institucijoms.
   3.   Tikrintojai parengia, dokumentuoja, įgyvendina ir prižiūri kokybės valdymo sistemą, skirtą užtikrinti nuoseklų procedūrų ir procesų rengimą, įgyvendinimą, tobulinimą ir peržiūrą pagal 2 dalyje nurodytą darnųjį standartą.
   4.   Be to, pagal 2 dalyje nurodytą darnųjį standartą tikrintojai nustato tokias procedūras, tvarką ir priemones:
   
               a)
            
            
               bendravimo su bendrove tvarką ir politiką;
            
         
               b)
            
            
               tinkamas gautos informacijos konfidencialumo užtikrinimo priemones;
            
         
               c)
            
            
               bendrovių pateiktų apeliacijų nagrinėjimo tvarką;
            
         
               d)
            
            
               bendrovių pateiktų skundų nagrinėjimo tvarką (įskaitant orientacinę nagrinėjimo trukmę);
            
         
               e)
            
            
               tvarką, pagal kurią išduodama peržiūrėta patikros ataskaita, jei patikros ataskaitoje arba išmetamųjų teršalų kiekio ataskaitoje randama klaida jau po to, kai tikrintojas patikros ataskaitą pateikia bendrovei.
            
         28 straipsnis
   Patikros vidaus dokumentai
   1.   Tikrintojas parengia ir surenka patikros vidaus dokumentus, kuriuose pateikiama bent tokia informacija:
   
               a)
            
            
               atliktos tikrinimo veiklos rezultatai;
            
         
               b)
            
            
               tikrinimo planas ir rizikos įvertinimas;
            
         
               c)
            
            
               pakankamai informacijos, kad būtų galima pagrįsti stebėsenos plano ir patikros ataskaitos projekto įvertinimą, įskaitant sprendimų dėl netikslumų svarbos/nesvarbumo pagrindimą.
            
         2.   Patikros vidaus dokumentai parengiami taip, kad 8 ir 21 straipsniuose nurodytas nepriklausomą peržiūrą atliekantis asmuo ir nacionalinė akreditavimo įstaiga galėtų įvertinti, ar patikra atlikta laikantis šio reglamento.
   29 straipsnis
   Įrašų tvarkymas ir informacijos teikimas
   1.   Tikrintojai saugo įrašus, liudijančius atitiktį šiam reglamentui, įskaitant įrašus apie savo darbuotojų kompetenciją ir nešališkumą.
   2.   Tikrintojas užtikrina tikrinimo metu gautos informacijos konfidencialumą, kaip numatyta 27 straipsnyje nurodytame darniajame standarte.
   30 straipsnis
   Nešališkumas ir nepriklausomumas
   1.   Tikrintojo organizacinė struktūra turi būti tokia, kad būtų užtikrintas jo objektyvumas, nepriklausomumas ir nešališkumas. Taikant šį reglamentą taikomi atitinkami 27 straipsnyje nurodyto darniojo standarto reikalavimai.
   2.   Tikrintojai nesiima tikrinti bendrovės, jei tai kelia nepriimtiną riziką jų nešališkumui arba interesų konfliktą.
   3.   Laikoma, kad nepriimtina rizika nešališkumui arba interesų konfliktas kyla, be kita ko, tada, kai tikrintojas arba bet kuris to paties juridinio asmens padalinys ar darbuotojai ir tikrinimo veikloje dalyvaujantys rangovai teikia:
   
               a)
            
            
               konsultavimo paslaugas, kaip sukurti dalį stebėsenos ir ataskaitų teikimo proceso, nurodyto stebėsenos plane, įskaitant stebėsenos metodikos parengimą, išmetamųjų teršalų kiekio ataskaitos rengimą ir stebėsenos plano rengimą;
            
         
               b)
            
            
               techninę pagalbą, kaip sukurti arba prižiūrėti stebėsenos ir ataskaitų teikimo sistemą arba kitą susijusią informaciją pagal Reglamentą (ES) 2015/757.
            
         4.   Tikrintojas negali samdyti subrangovo nepriklausomai peržiūrai atlikti ar patikros ataskaitai išduoti.
   5.   Jei tikrintojas samdo subrangovus kitai tikrinimo veiklai atlikti, šie turi atitikti atitinkamus reikalavimus, nustatytus 27 straipsnyje nurodytame darniajame standarte.
   6.   Tikrintojas nustato, dokumentuoja, įgyvendina ir prižiūri tvarką, skirtą nuolat užtikrinti tikrintojo ir to paties juridinio asmens padalinių bei visų darbuotojų nešališkumą ir nepriklausomumą. Jei samdomi subrangovai, tie patys įpareigojimai taikomi tikrinimo veikloje dalyvaujantiems samdomiems asmenims. Ta tvarka turi atitikti atitinkamus reikalavimus, nustatytus 27 straipsnyje nurodytame darniajame standarte.
   IV SKYRIUS
   
      TIKRINTOJŲ AKREDITAVIMAS
   
   31 straipsnis
   Akreditacijos sritis
   Tikrintojų akreditacijos sritis apima stebėsenos planų vertinimą ir išmetamųjų teršalų kiekio ataskaitų tikrinimą.
   32 straipsnis
   Akreditavimo proceso tikslai
   Vykdydamos akreditavimo procesą ir metinę akredituotų tikrintojų priežiūrą pagal 36–41 straipsnius, nacionalinės akreditavimo įstaigos įvertina, ar tikrintojas ir tikrinimo veiklą vykdantys jo darbuotojai:
   
               a)
            
            
               yra kompetentingi vertinti stebėsenos planus ir tikrinti išmetamųjų teršalų kiekio ataskaitas pagal šį reglamentą;
            
         
               b)
            
            
               iš tikrųjų vertina stebėsenos planus ir tikrina išmetamųjų teršalų kiekio ataskaitas pagal šį reglamentą;
            
         
               c)
            
            
               atitinka 22–30 straipsniuose nustatytus tikrintojams taikomus reikalavimus, įskaitant dėl nešališkumo ir nepriklausomumo.
            
         33 straipsnis
   Minimalieji akreditavimo reikalavimai
   Minimalieji akreditavimo reikalavimai ir akreditavimo įstaigoms taikomi reikalavimai nustatyti pagal Reglamentą (EB) Nr. 765/2008 priimtame darniajame standarte dėl atitikties vertinimo įstaigas akredituojančioms akreditavimo įstaigoms taikytinų bendrųjų reikalavimų.
   34 straipsnis
   Nacionalinės akreditavimo įstaigos akreditacijos prašymo kriterijai
   1.   Valstybėje narėje įsisteigę juridiniai asmenys teikia akreditacijos prašymus pagal Reglamento (EB) Nr. 765/2008 7 straipsnį.
   2.   Jei akreditacijos prašantis juridinis asmuo nėra įsisteigęs valstybėje narėje, jis gali savo prašymą pateikti bet kurios valstybės narės nacionalinei akreditavimo įstaigai, kuri akredituoja tikrintojus pagal Reglamento (ES) 2015/757 16 straipsnį.
   35 straipsnis
   Akreditacijos prašymas
   1.   Akreditacijos prašyme pateikiama informacija, kurios reikalaujama pagal 33 straipsnyje nurodytą darnųjį standartą.
   2.   Be to, prieš pradedant 36 straipsnyje nurodytą vertinimą, pareiškėjai, nacionalinei akreditavimo įstaigai paprašius, pateikia informaciją apie:
   
               a)
            
            
               27 straipsnio 1 dalyje nurodytas procedūras ir procesus ir 27 straipsnio 3 dalyje nurodytą kokybės valdymo sistemą;
            
         
               b)
            
            
               22 straipsnio 2 dalies a ir b punktuose nurodytus kompetencijos kriterijus, tame straipsnyje nurodyto nuolatinio kompetencijos užtikrinimo proceso rezultatus, taip pat kitus svarbius dokumentus apie visų tikrinimo veikloje dalyvaujančių darbuotojų kompetenciją, kaip nurodyta 24 ir 25 straipsniuose;
            
         
               c)
            
            
               30 straipsnio 6 dalyje nurodytą nuolatinio nešališkumo ir nepriklausomumo užtikrinimo tvarką,
            
         
               d)
            
            
               dalyko ekspertus ir svarbiausius darbuotojus, kurie dalyvauja vertinant stebėsenos planus ir tikrinant išmetamųjų teršalų kiekio ataskaitas;
            
         
               e)
            
            
               procedūras ir procesus, kuriais užtikrinamas tinkamas tikrinimas, įskaitant susijusius su 28 straipsnyje nurodytais patikros vidaus dokumentais;
            
         
               f)
            
            
               29 straipsnyje nurodytus atitinkamus įrašus;
            
         
               g)
            
            
               kitus aspektus, kuriuos nacionalinė akreditavimo įstaiga laiko svarbiais.
            
         36 straipsnis
   Vertinimas
   1.   Siekdama atlikti 32 straipsnyje nurodytą vertinimą vertinimo grupė bent:
   
               a)
            
            
               peržiūri visus susijusius dokumentus ir įrašus, kuriuos pareiškėjas pateikia pagal 35 straipsnį;
            
         
               b)
            
            
               apsilanko vietoje, kad peržiūrėtų reprezentatyvią patikros vidaus dokumentų imtį ir įvertintų pareiškėjo kokybės valdymo sistemos ir 27 straipsnyje nurodytų tikrinimo procedūrų arba procesų įgyvendinimą;
            
         
               c)
            
            
               stebi reprezentatyvaus skaičiaus pareiškėjo darbuotojų, dalyvaujančių vertinant stebėsenos planus ir tikrinant išmetamųjų teršalų kiekio ataskaitas, darbą ir įsitikina jų kompetencija, siekdami užtikrinti, kad jie dirba laikydamiesi šio reglamento.
            
         2.   1 dalyje nurodytą veiklą vertintojų grupė atlieka laikydamasi 33 straipsnyje nurodyto darniojo standarto reikalavimų.
   3.   Vertintojų grupė, laikydamasi 33 straipsnyje nurodyto darniojo standarto reikalavimų, apie savo išvadas ir visus neatitikimus informuoja pareiškėją ir paprašo atsakymo.
   4.   Pareiškėjas imasi taisomųjų veiksmų visiems neatitikimams, kurie jam nurodyti pagal 3 dalį, pašalinti ir savo atsakyme informuoja, kokių veiksmų jis ėmėsi arba planuoja imtis per nacionalinės akreditavimo įstaigos nurodytą laiką, kad pašalintų neatitikimus.
   5.   Nacionalinė akreditavimo įstaiga išnagrinėja pagal 4 dalį pateiktą pareiškėjo atsakymą.
   6.   Jei nacionalinė akreditavimo įstaiga mano, kad pareiškėjo pateiktas atsakymas arba atliktas veiksmas yra nepakankamas arba neveiksmingas, ji paprašo pareiškėjo pateikti daugiau informacijos arba imtis papildomų veiksmų.
   7.   Nacionalinė akreditavimo įstaiga taip pat gali paprašyti pateikti taisomųjų veiksmų faktinio įgyvendinimo įrodymą arba vėliau įvertinti, ar jie tikrai buvo įgyvendinti.
   37 straipsnis
   Sprendimas dėl akreditacijos ir akreditavimo pažymėjimas
   1.   Rengdama ir priimdama sprendimą dėl pareiškėjo akreditacijos suteikimo, pratęsimo ar atnaujinimo nacionalinė akreditavimo įstaiga atsižvelgia į 33 straipsnyje nurodyto darniojo standarto reikalavimus.
   2.   Jei nacionalinė akreditavimo įstaiga nusprendžia suteikti arba atnaujinti pareiškėjo akreditaciją, ji išduoda jam akreditavimo pažymėjimą.
   3.   Akreditavimo prašyme pateikiama bent ta informacija, kurios reikalaujama pagal 33 straipsnyje nurodytą darnųjį standartą.
   4.   Akreditavimo pažymėjimas galioja penkerius metus nuo išdavimo dienos.
   38 straipsnis
   Metinė priežiūra
   1.   Nacionalinė akreditavimo įstaiga kasmet atlieka kiekvieno tikrintojo, kuriam ji yra išdavusi akreditavimo pažymėjimą, priežiūrą. Priežiūra apima bent:
   
               a)
            
            
               36 straipsnio 1 dalies b punkte nurodytą apsilankymą vietoje;
            
         
               b)
            
            
               reprezentatyvaus tikrintojo darbuotojų skaičiaus darbo kokybės ir kompetencijos stebėjimą pagal 36 straipsnio 1 dalies c punktą.
            
         2.   Nacionalinė akreditavimo įstaiga pirmąją tikrintojo priežiūrą pagal 1 dalį atlieka per 12 mėnesių nuo tos dienos, kurią tikrintojui išduotas akreditavimo pažymėjimas.
   3.   Nacionalinė akreditavimo įstaiga taip planuoja priežiūrą, kad galėtų įvertinti reprezentatyvią imtį tikrintojo veiklos, kuriai taikomas akreditavimo pažymėjimas, ir reprezentatyvų darbuotojų, dalyvaujančių tikrinimo veikloje, skaičių, kaip reikalaujama 33 straipsnyje nurodytame darniajame standarte.
   4.   Remdamasi priežiūros rezultatais, nacionalinė akreditavimo įstaiga sprendžia, ar akreditaciją palikti galioti.
   5.   Jei tikrintojas patikrą atlieka kitoje valstybėje narėje, jį akreditavusi nacionalinė akreditavimo įstaiga gali paprašyti valstybės narės, kurioje atliekama patikra, nacionalinės akreditavimo įstaigos atlikti priežiūrą jos vardu ir atsakomybe.
   39 straipsnis
   Pakartotinis vertinimas
   1.   Prieš baigiantis akreditavimo pažymėjimo galiojimui, jį išdavusi nacionalinė akreditavimo įstaiga iš naujo įvertina atitinkamą tikrintoją, kad galėtų nuspręsti, ar pažymėjimo galiojimą galima pratęsti.
   2.   Pakartotinis vertinimas planuojamas taip, kad nacionalinė akreditavimo įstaiga galėtų įvertinti reprezentatyvią imtį tikrintojo veiklos, kuriai taikomas akreditavimo pažymėjimas.
   Planuodama ir atlikdama pakartotinį vertinimą, nacionalinė akreditavimo įstaiga laikosi 33 straipsnyje nurodyto darniojo standarto reikalavimų.
   40 straipsnis
   Neeilinis vertinimas
   1.   Nacionalinė akreditavimo įstaiga bet kada gali atlikti neeilinį tikrintojo įvertinimą, kad įsitikintų, jog jis atitinka šio reglamento reikalavimus.
   2.   Kad nacionalinė akreditavimo įstaiga galėtų įvertinti neeilinio įvertinimo poreikį, tikrintojas nedelsdamas jai praneša apie visus reikšmingus jo statuso ar veiklos pasikeitimus, turinčius poveikio jo akreditacijai.
   Tokie reikšmingi pasikeitimai apima 33 straipsnyje nurodytame darniajame standarte paminėtus pasikeitimus.
   41 straipsnis
   Administracinės priemonės
   1.   Jei tikrintojas neatitinka šio reglamento reikalavimų, nacionalinė akreditavimo įstaiga gali sustabdyti arba panaikinti jo akreditaciją.
   2.   Nacionalinė akreditavimo įstaiga sustabdo arba panaikina tikrintojo akreditaciją, jei jis pats to prašo.
   3.   Nacionalinė akreditavimo įstaiga sukuria, dokumentuoja, įgyvendina ir prižiūri akreditacijos sustabdymo ir panaikinimo tvarką pagal 33 straipsnyje nurodytą darnųjį standartą.
   4.   Nacionalinė akreditavimo įstaiga sustabdo tikrintojo akreditaciją, jei tikrintojas:
   
               a)
            
            
               neatitinka 22 straipsnyje nustatytų kompetencijos reikalavimų, 27 straipsnyje nustatytų tikrinimo veiklos procedūrų reikalavimų, 28 straipsnyje nustatytų patikros vidaus dokumentų reikalavimų ar 30 straipsnyje nustatytų nešališkumo ir nepriklausomumo reikalavimų;
            
         
               b)
            
            
               pažeidė kokias nors kitas konkrečias nacionalinės akreditavimo įstaigos nustatytas sąlygas.
            
         5.   Nacionalinė akreditavimo įstaiga panaikina tikrintojo akreditaciją, jei:
   
               a)
            
            
               tikrintojas nepašalina priežasčių, dėl kurių priimtas sprendimas sustabdyti jo akreditavimo pažymėjimo galiojimą;
            
         
               b)
            
            
               kuris nors iš tikrintojo aukščiausiųjų vadovų pripažintas sukčiavęs;
            
         
               c)
            
            
               tikrintojas sąmoningai pateikė klaidingą informaciją.
            
         6.   Nacionalinės akreditavimo įstaigos sprendimus dėl akreditacijos sustabdymo arba panaikinimo, priimtus pagal 1, 4 ir 5 dalis, galima apskųsti laikantis tvarkos, valstybių narių nustatytos pagal Reglamento (EB) Nr. 765/2008 5 straipsnio 5 dalį.
   7.   Nacionalinės akreditavimo įstaigos sprendimai sustabdyti arba panaikinti akreditaciją įsigalioja apie tai pranešus tikrintojui. Nacionalinė akreditavimo įstaiga savo sprendimų poveikį vykdomai veiklai įvertina prieš priimdama tokius sprendimus, atsižvelgdama į neatitikties pobūdį.
   8.   Nacionalinei akreditavimo įstaigai gavus patenkinamos informacijos ir įsitikinus, kad tikrintojas laikosi šio reglamento reikalavimų, akreditavimo pažymėjimo galiojimo sustabdymas nutraukiamas.
   V SKYRIUS
   
      NACIONALINĖMS AKREDITAVIMO ĮSTAIGOMS KELIAMI REIKALAVIMAI
   
   42 straipsnis
   Nacionalinės akreditavimo įstaigos
   1.   Akreditavimo užduotis pagal šį reglamentą atlieka nacionalinės akreditavimo įstaigos, paskirtos pagal Reglamento (EB) Nr. 765/2008 4 straipsnio 1 dalį.
   2.   Taikant šį reglamentą nacionalinė akreditavimo įstaiga savo funkcijas vykdo pagal 33 straipsnyje nurodyto darniojo standarto reikalavimus.
   43 straipsnis
   Vertinimo grupė
   1.   Kiekvienam pagal 33 straipsnyje nurodyto darniojo standarto reikalavimus vykdomam vertinimui nacionalinė akreditavimo įstaiga paskiria vertinimo grupę.
   2.   Vertinimo grupę sudaro vyriausiasis vertintojas, kuriam tenka atsakomybė už tai, kad vertinimas būtų atliekamas pagal šį reglamentą, ir prireikus reikiamas skaičius vertintojų ar dalyko ekspertų, turinčių reikiamų žinių ir patirties atitinkamoje akreditacijos srityje.
   3.   Vertinimo grupėje turi būti bent vienas asmuo, išmanantis:
   
               a)
            
            
               Reglamentą (ES) 2015/757, šį reglamentą ir kitus 24 straipsnio 2 dalies a punkte nurodytus atitinkamus teisės aktus;
            
         
               b)
            
            
               įvairių laivų tipų charakteristikas ir išmetamo CO2 kiekio stebėseną ir ataskaitų teikimą, kuro sąnaudas ir kitą svarbią informaciją pagal Reglamentą (ES) 2015/757.
            
         44 straipsnis
   Vertintojų kompetencijos reikalavimai
   1.   Vertintojai turi būti kompetentingi vykdyti 36–41 straipsniuose nurodytą veiklą. Tuo tikslu vertintojas privalo:
   
               a)
            
            
               atitikti 33 straipsnyje nurodyto darniojo standarto reikalavimus;
            
         
               b)
            
            
               turėti žinių apie duomenų ir informacijos auditą, kaip nurodyta 24 straipsnio 2 dalies b punkte, kurias jis įgyja per mokymą arba kurias jam suteikia kitas žmogus, turintis žinių ir patirties tokių duomenų ir informacijos srityje.
            
         2.   Vyriausieji vertintojai turi ne tik atitikti 1 dalyje nustatytus reikalavimus, bet ir įrodyti, kad sugeba vadovauti vertinimo grupei.
   3.   Vidaus peržiūras atliekantys asmenys ir asmenys, priimantys sprendimus dėl akreditacijos suteikimo, jos srities išplėtimo arba atnaujinimo, turi ne tik atitikti 1 dalyje nustatytus reikalavimus, bet ir turėti pakankamai žinių ir patirties, kad galėtų įvertinti akreditaciją.
   45 straipsnis
   Dalyko ekspertai
   1.   Nacionalinė akreditavimo įstaiga gali į vertinimo grupę įtraukti dalyko ekspertus, kad šie suteiktų išsamių žinių ir pasidalytų profesine patirtimi konkrečiu klausimu, kai to reikia siekiant padėti vyriausiajam vertintojui arba vertintojui.
   2.   Dalyko ekspertai imasi nurodytų užduočių vadovaujami atitinkamos vertinimo grupės vyriausiojo vertintojo ir visiška šio atsakomybe.
   46 straipsnis
   Akredituotų tikrintojų duomenų bazės
   1.   Nacionalinės akreditavimo įstaigos sukuria ir tvarko viešai prieinamą duomenų bazę, kurioje pateikiama bent ši informacija:
   
               a)
            
            
               kiekvieno tos nacionalinės akreditavimo įstaigos akredituoto tikrintojo pavadinimas (vardas, pavardė), akreditacijos numeris ir adresas;
            
         
               b)
            
            
               valstybės narės, kuriose tikrintojas atlieka patikras, jei taikoma;
            
         
               c)
            
            
               akreditacijos suteikimo data ir jos galiojimo pabaigos data;
            
         
               d)
            
            
               informacija apie tikrintojui nustatytas administracines priemones.
            
         2.   Visi tikrintojų statuso pasikeitimai pranešami Komisijai naudojant atitinkamą standartinį šabloną.
   3.   Pagal Reglamento (EB) Nr. 765/2008 14 straipsnį pripažinta įstaiga sudaro sąlygas naudotis nacionalinėmis duomenų bazėmis ir suderina tokio naudojimosi tvarką.
   VI SKYRIUS
   
      BAIGIAMOSIOS NUOSTATOS
   
   47 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugsėjo 22 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 123, 2015 5 19, p. 55.
   
      (2)  2008 m. liepos 9 d. Europos Parlamento ir Tarybos reglamentas (EB) Nr. 765/2008, nustatantis su gaminių prekyba susijusius akreditavimo ir rinkos priežiūros reikalavimus ir panaikinantis Reglamentą (EEB) Nr. 339/93 (OL L 218, 2008 8 13, p. 30).
   
      (3)  1998 m. birželio 22 d. Europos Parlamento ir Tarybos direktyva 98/34/EB, nustatanti informacijos apie techninius standartus ir reglamentus bei informacinės visuomenės paslaugas teikimo tvarką (OL L 204, 1998 7 21, p. 37).
   
      (4)  2016 m. lapkričio 4 d. Komisijos įgyvendinimo reglamentas (ES) 2016/1927 dėl stebėsenos planų, išmetamųjų teršalų ataskaitų ir atitikties patvirtinimo dokumentų šablonų pagal Europos Parlamento ir Tarybos reglamentą (ES) 2015/757 dėl jūrų transporto išmetamo anglies dioksido kiekio stebėsenos, ataskaitų teikimo ir tikrinimo (OL L 299, 2016 11 5, p. 1).
   
      (5)  Priimtas Tarptautinės jūrų organizacijos (TJO) asamblėjos rezoliucija A.741(18).
   
      (6)  MARPOL konvencijos VI priedo 22 taisyklė.
   
      (7)  2016 m. lapkričio 4 d. Komisijos įgyvendinimo reglamentas (ES) 2016/1928 dėl kitų nei keleiviniai, ro-ro laivai ir konteinervežiai laivų vežamo krovinio nustatymo pagal Europos Parlamento ir Tarybos reglamentą (ES) 2015/757 dėl jūrų transporto išmetamo anglies dioksido kiekio stebėsenos, ataskaitų teikimo ir tikrinimo (OL L 299, 2016 11 5, p. 22).
   
      PRIEDAS
      
         Specialiosios jūrų laivybos sektoriaus žinios ir patirtis
      
      Į šių sričių žinias ir patirtį atsižvelgiama taikant 24 straipsnio 3 dalį:
      
                  —
               
               
                  atitinkamų MARPOL konvencijos ir SOLAS konvencijos taisyklių, kaip antai dėl laivų energijos vartojimo efektyvumo (1), NOx techninio kodekso (2), taisyklės dėl sieros oksidų (3), taisyklės dėl skystojo kuro kokybės (4), 2008 m. Neapgadinto laivo stovumo kodekso ir susijusių gairių (pvz., SEEMP rengimo) išmanymas;
               
            
                  —
               
               
                  galima stebėsenos ir ataskaitų teikimo pagal Reglamentą (ES) 2015/757 ir esamų specialiai jūrų laivybai skirtų vadybos sistemų (pvz., ISM kodekso) bei kitų šiame sektoriuje taikomų gairių (pvz., SEEMP rengimo) sinergija;
               
            
                  —
               
               
                  laive esantys taršos šaltiniai;
               
            
                  —
               
               
                  reisų registracija ir procedūros, kuriomis užtikrinama, kad reisų sąrašas (kurį pateikia bendrovė) būtų išsamus ir tikslus;
               
            
                  —
               
               
                  patikimi išorės šaltiniai (įskaitant laivų sekimo duomenis), kuriais būtų galima pasinaudoti siekiant sutikrinti informaciją su laivų duomenimis;
               
            
                  —
               
               
                  faktiškai laivų taikomi kuro sąnaudų apskaičiavimo metodai;
               
            
                  —
               
               
                  neapibrėžties lygių taikymas pagal Reglamentą (ES) 2015/757 ir susijusias gaires;
               
            
                  —
               
               
                  visų laive naudojamų kuro rūšių (įskaitant SGD, mišrų kurą ir biokurą) išmetamųjų teršalų faktoriai;
               
            
                  —
               
               
                  kuro tvarkymas, kuro valymas, bakų sistemos;
               
            
                  —
               
               
                  laive esančios matavimo įrangos techninė priežiūra ir (arba) kokybės kontrolė;
               
            
                  —
               
               
                  bunkeriavimo dokumentai, įskaitant bunkerio atsargų papildymo važtaraščius;
               
            
                  —
               
               
                  veiklos žurnalai, reisų ir įplaukimų į uostą apžvalgos, laivo dienynai;
               
            
                  —
               
               
                  komerciniai dokumentai, pvz., frachtavimo sutartys, važtaraščiai;
               
            
                  —
               
               
                  galiojantys norminiai reikalavimai;
               
            
                  —
               
               
                  laivo bunkeriavimo sistemų veikimas;
               
            
                  —
               
               
                  faktiškai laivų taikomas kuro tankio nustatymo būdas;
               
            
                  —
               
               
                  su duomenų srautais susiję procesai ir veikla, skirti pervežto krovinio kiekiui (pagal tūrį arba masę) apskaičiuoti ir taikomi laivų tipams ir veiklai pagal Reglamentą (ES) 2015/757;
               
            
                  —
               
               
                  pervežto dedveito samprata, taikoma laivų tipams ir veiklai pagal Reglamentą (ES) 2015/757, remiantis Įgyvendinimo reglamentu (ES) 2016/1928;
               
            
                  —
               
               
                  su duomenų srautais susiję procesai, taikomi reisų metu nuplauktam atstumui ir jūroje praleistam laikui apskaičiuoti pagal Reglamentą (ES) 2015/757;
               
            
                  —
               
               
                  laive naudojama įranga ir techninės sistemos, skirtos kuro sąnaudoms, transportavimo apimčiai ir kitai svarbiai informacijai nustatyti.
               
            
         (1)  MARPOL konvencijos VI priedo 22 taisyklė.
      
         (2)  „Revised technical Code on Control of Emission of Nitrogen Oxides from Marine Diesel Engines“, (Rezoliucija MEPC.176(58), su pakeitimais, padarytais Rezoliucija MEPC.177(58)).
      
         (3)  MARPOL konvencijos VI priedo 14 taisyklė.
      
         (4)  MARPOL konvencijos VI priedo 18 taisyklė.